# Fitxer adjunt

Un fitxer adjunt és un fitxer informàtic enviat juntament amb un correu electrònic. Es poden adjuntar un o més fitxers a qualsevol missatge de correu electrònic i enviar-los al destinatari i s'utilitza com a mètode senzill per a compartir documents i imatges.

## Història

Originàriament, el correu electrònic ARPANET, UUCP i SMTP d'internet només permetien text ASCII de 7 bits. Els fitxers de text s'enviaven per correu electrònic inclosos al cos del missatge. A mitjans de la dècada del 1980, els fitxers de text es podien agrupar amb eines Unix com bundle i shar i incloure'ls al cos del missatge de correu electrònic, permetent descomprimir-los en sistemes Unix remots amb un sol comandament shell. El sistema COMSYS/MSGDMS del MIT va oferir enclosures a partir de 1976.
Adjuntar fitxers que no són de text es va aconseguir per primera vegada l'any 1980 codificant manualment fitxers de 8 bits amb l'Uuencode de Mary Ann Horton, i més tard utilitzant BinHex o xxencode i enganxant el text resultant al cos del missatge. Quan la interfície d'usuari «adjuntar fitxers» va aparèixer per primera vegada als ordinadors a cc:Mail al voltant de 1985, va utilitzar el format Uuencode per a la transmissió SMTP, com va fer Microsoft Mail més endavant.
Els sistemes de correu electrònic moderns utilitzen l'estàndard MIME que va ser desenvolupat per Nathaniel Borenstein i Ned Freed amb l'estàndard presentat oficialment com a RFC2045 el 1996. Amb MIME un missatge i tots els seus fitxers adjunts s'encapsulen amb la codificació Base64 utilitzada per a convertir el text binari en text ASCII de 7 bits.

## Programari maliciós

Les persones usuàries han de ser prudents amb determinats formats de fitxer quan es reben com a fitxers adjunts de correu electrònic, com ara fitxers .zip i .tgz, perquè poden contenir virus informàtics i programari maliciós. Els fitxers .iso també es poden utilitzar per a difondre programari nociu i .exe és un fitxer executable que es pot activar en un ordinador tan bon punt s'obre. Molts programes maliciosos es distribueixen mitjançant fitxers adjunts de correu electrònic, alguns fins i tot consideren que és el principal vector dels ciberatacs a les empreses. S'aconsella als usuaris que siguin extremadament prudents amb els fitxers adjunts i que no obrin cap fitxer adjunt que no sigui d'una font de confiança i esperat, fins i tot si el remitent es troba a la seva llibreta d'adreces, ja que el seu compte podria haver estat falsejat. Tot i que molts servidors de correu electrònic escanegen fitxers adjunts a la recerca de programari maliciós i bloquegen tipus de fitxers perillosos, la seguretat absoluta no existeix.
Des dels cucs ILOVEYOU i Anna Kournikova dels anys 2000 i 2001, els sistemes de correu electrònic han afegit cada cop més capes de protecció per a prevenir possibles programes maliciosos i molts bloquegen certs tipus de fitxers adjunts.

## Referències

* ↑ The UNIX Programming Environment, Kernighan and Pike, 1984, p.97
* ↑ AUUGN, 15, 4, 01-08-1994, pàg. 87.
* ↑ "Jack Haverty, email to Header-People, 8 November 1976"
* ↑ "Feinler, Vittal: Email Innovation Timeline, 1 July 2022"
* ↑ "How do I use UUencode/BinHex/MIME support?", winzip.com.
* ↑ InfoWorld Media Group, Inc.. InfoWorld. InfoWorld Media Group, Inc., June 3, 1985, p. 41.
* ↑ Father of the email attachment, Patrick Kingsley, The Guardian, 26 March 2012
* ↑ "The MIME guys: How two Internet gurus changed e-mail forever " Arxivat 2012-01-25 a Wayback Machine., February 01, 2011, Jon Brodkin, Network World
* ↑ «Raw vs. Encoded Email Message Size — What's the Difference?».
* 1 2 Martin, Jim. «Here's what you need to do to protect your PC from ransomware and NotPetya». Tech Advisor. [Consulta: 29 juny 2017].
* ↑ «Truth on zero-day attacks». PCR. [Consulta: 29 juny 2017].
* ↑ Aycock, John. Computer Viruses and Malware (en anglès). Springer, 2006. ISBN 9780387341880.
* ↑ Miller, Michael R. Microsoft Security Essentials User Manual (Digital Short Cut) (en anglès). Pearson Education, 2009. ISBN 9780768695298.
* ↑ Vermaat, Misty E. Enhanced Discovering Computers, Essentials (en anglès). Cengage Learning, 2014. ISBN 9781285845531.
* ↑ «Alerta per una estafa per correu que suplanta el comissari dels Mossos». Betevé, 11-06-2023. [Consulta: 13 juliol 2024].
* ↑ «How To Spot A Dangerous Email Attachment». MakeUseOf. [Consulta: 29 juny 2017].
* ↑ "Some file types are blocked", mail.google.com.
* ↑ «Outlook bloqueó el acceso a los siguientes datos adjuntos potencialmente inseguros - Soporte técnico de Microsoft». [Consulta: 13 juliol 2024].